I løbet af natten har politiets efterforskere undersøgt branden i Søndergade i Frederikshavn og kom ret hurtigt frem til en konklusion. - Branden var påsat. Der var tændt ild to steder, siger efterforskningsleder ved politiet i Frederikshavn, politikommissær Kristian Thomsen til tv2nord.dk. Husets to beboere blev onsdag aften kørt til sygehuset til observation for røgforgiftning. Efterfølgende har den ene, en kvinde sidst i 40'erne, erkendt at hun står bag branden. - Der er angiveligt tale om ægteskabelige problemer, siger Kristian Thomsen. Kvinden bliver torsdag kl. 11.00 fremstillet i grundlovsforhør i Retten i Hjørring.

Opsummering:
En kvinde sidst i 40'erne har overfor politiet i Frederikshavn erkendt, at det var hende der onsdag aften påsatte en brand i et hus i Søndergade.